Title: ประกาศกรมสรรพากร เรื่อง การจัดทำบัญชีงบดุล บัญชีทำการ และบัญชีกำไรขาดทุน ตามมาตรา 68 ทวิ แห่งประมวลรัษฎากร

ประกาศกรมสรรพากร

ประกาศกรมสรรพากร
เรื่อง
การจัดทำบัญชีงบดุล บัญชีทำการ และบัญชีกำไรขาดทุน
ตามมาตรา ๖๘
ทวิ แห่งประมวลรัษฎากร[๑]

ตามที่กรมพัฒนาธุรกิจการค้าได้ออกประกาศกรมพัฒนาธุรกิจการค้า เรื่อง
กำหนดรายการย่อที่ต้องมีในงบการเงิน พ.ศ. ๒๕๕๔ ลงวันที่ ๒๘ กันยายน ๒๕๕๔ ยกเลิกประกาศกรมพัฒนาธุรกิจการค้า
เรื่อง กำหนดรายการย่อที่ต้องมีในงบการเงิน พ.ศ. ๒๕๕๒ ลงวันที่ ๓๐ มกราคม ๒๕๕๒ และกำหนดให้ผู้มีหน้าที่จัดทำบัญชีดังต่อไปนี้
ต้องจัดทำงบการเงินตามรูปแบบของแต่ละประเภท
โดยให้ถือปฏิบัติสำหรับรอบระยะเวลาบัญชีที่เริ่มในหรือหลังวันที่ ๑ มกราคม พ.ศ.
๒๕๕๔ เป็นต้นไป ดังนี้
๑. ห้างหุ้นส่วนจดทะเบียน บริษัทจำกัด บริษัทมหาชนจำกัด
นิติบุคคลที่ตั้งขึ้นตามกฎหมายต่างประเทศ และกิจการร่วมค้า ต้องจัดทำ งบแสดงฐานะทางการเงิน แทน งบดุล
๒. บริษัทมหาชนจำกัด ต้องจัดทำ งบกำไรขาดทุนเบ็ดเสร็จ แทน งบกำไรขาดทุน
๓. ห้างหุ้นส่วนจดทะเบียน บริษัทจำกัด
นิติบุคคลที่ตั้งขึ้นตามกฎหมายต่างประเทศ และกิจการร่วมค้า ยังคงจัดทำ งบกำไรขาดทุน ตามข้อกฎหมายเดิม

แต่โดยเหตุที่ตามมาตรา ๖๘ ทวิ และมาตรา ๖๙ แห่งประมวลรัษฎากร
ได้บัญญัติให้บริษัทหรือห้างหุ้นส่วนนิติบุคคลที่มีหน้าที่เสียภาษีเงินได้นิติบุคคลจากฐานกำไรสุทธิที่ได้จากกิจการหรือเนื่องจากกิจการที่ได้กระทำในรอบระยะเวลาบัญชีตามมาตรา
๖๕ แห่งประมวลรัษฎากร ให้มีหน้าที่จัดทำ บัญชีงบดุล บัญชีทำการ และ บัญชีกำไรขาดทุน พร้อมทั้งแนบบัญชีดังกล่าวที่มีผู้ตรวจสอบและรับรองบัญชีตามมาตรา
๓ สัตต แห่งประมวลรัษฎากร
ตรวจสอบและรับรองไปพร้อมกับแบบแสดงรายการภาษีเงินได้นิติบุคคล (ภ.ง.ด. ๕๐)
จึงเป็นผลให้ชื่อบัญชีอันเป็นงบการเงินที่ต้องจัดทำตามกฎหมาย
ว่าด้วยการบัญชีกับบัญชีที่ต้องจัดทำตามประมวลรัษฎากร ดังกล่าวไม่สอดคล้องกัน

ดังนั้น เพื่อให้การจัดทำ บัญชีงบดุล และ บัญชีกำไรขาดทุน ของบริษัทหรือห้างหุ้นส่วนนิติบุคคลตามมาตรา
๓๙ แห่งประมวลรัษฎากร เป็นไปโดยถูกต้อง
และเป็นการอำนวยความสะดวกแก่บริษัทหรือห้างหุ้นส่วนนิติบุคคลที่มีหน้าที่เสียภาษีเงินได้นิติบุคคลจากฐานกำไรสุทธิดังกล่าว
กรมสรรพากรจึงกำหนดให้ งบแสดงฐานะการเงิน งบกำไรขาดทุนเบ็ดเสร็จ และ งบกำไรขาดทุน ในงบการเงินที่ต้องจัดทำตามกฎหมาย
ว่าด้วยการบัญชี เป็น บัญชีงบดุล และ
บัญชีกำไรขาดทุน ที่ต้องจัดทำตามมาตรา
๖๘ ทวิ แห่งประมวลรัษฎากร ดังต่อไปนี้

ข้อ ๑  ให้ งบแสดงฐานะทางการเงิน ในงบการเงินที่ต้องจัดทำตามกฎหมาย
ว่าด้วยการบัญชี เป็น บัญชีงบดุล ตามมาตรา
๖๘ ทวิ แห่งประมวลรัษฎากร

ข้อ ๒  ให้ งบกำไรขาดทุนเบ็ดเสร็จ ในงบการเงินที่ต้องจัดทำตามกฎหมาย
ว่าด้วยการบัญชี เป็น บัญชีกำไรขาดทุน ตามมาตรา ๖๘ ทวิ แห่งประมวลรัษฎากร

ข้อ ๓  ให้ งบกำไรขาดทุน ในงบการเงินที่ต้องจัดทำตามกฎหมาย
ว่าด้วยการบัญชี เป็น บัญชีกำไรขาดทุนตามมาตรา ๖๘ ทวิ แห่งประมวลรัษฎากร

ประกาศ
ณ วันที่ ๒๓ กุมภาพันธ์ พ.ศ. ๒๕๕๕
สาธิต  รังคสิริ
อธิบดีกรมสรรพากร

ปริยานุช/ผู้จัดทำ
๓๐ เมษายน ๒๕๕๕

ปณตภร/ผู้ตรวจ
๑๑ พฤษภาคม
๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๗๐ ง/หน้า ๒๙/๒๖ เมษายน ๒๕๕๕